Ir-Regolament tal-Kummissjoni (KEE) Nru 2166/83
tad-29 ta' Lulju 1983
li jistabbilixxi sistema ta' liċenzji għal ċertu sajd f'żona fit-tramuntana ta' l-Iskozja (żona Shetland)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 170/83 tal-25 ta' Jannar 1983 li jwaqqaf sistema tal-Komunità għall-konservazzjoni u l-immaniġġjar tar-rizorsi tas-sajd [1], u b'mod partikolari l-Artikolu 7 tiegħu,
Billi f'żona fit-tramuntana ta' l-Iskozja l-attivitajiet tas-sajd ta' bastimenti tal-Komunità għandhom ikunu regolati b'sistema ta' liċenzji mħaddma mill-Kummissjoni għan-nom tal-Komunità;
Billi huwa meħtieġ li jsiru regoli dettaljati għal din is-sistema, inklużi l-proċeduri għat-trasmissjoni tal-karatteristiċi tal-bastimenti li jixtiequ jistadu fiż-żona konċernata u għall-komunikazzjoni taċ-ċaqliq tal-bastimenti f'din ż-żona u l-lista ta' speċji demersali li għalihom huwa permess is-sajd;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat li Jimmaniġġja r-Riżorsi tas-Sajd,
ADDOTTAT DAN IR-REGOLAMENT:
Artikolu 1
1. L-Istati Membri għandhom jittrasmettu lill-Kummissjoni kull sena qabel l-1 ta' Diċembru lista tal-bastimenti li jtajru l-bandiera tagħhom jew irreġistrati fil-portijiet tagħhom, u li għalihom tinħtieġ liċenzja għas-sajd imsemmija fl-Anness II A li jinsab mar-Regolament tal-Kunsill (KEE) Nru 170/83 (hawnhekk iżjed ’il quddiem imsejħa "ż-żona"). Kopja ta' din il-lista għandha tinbagħat mill-Kummissjoni lill-awtoritajiet kompetenti ta' kontroll tar-Renju Unit, jiġifieri lid-Dipartiment ta' l-Agrikoltura u Sajd għall-Iskozja, Chesser House, Edinburgh, indirizz tat-telex 727696 SODAFS. Il-lista għandha tkun valida għas-sena kalendarja li tiġi wara. Għall-1983 il-lista għandha tiġi trasmessa minnufih wara d-dħul fis-seħħ ta' dan ir-Regolament u għandha tkun valida sal-31 ta' Diċembru 1983.
2. Il-lista li għaliha jirreferi l-paragrafu 1 tista’ tiġi riveduta fl-1 ta' April, 1 ta' Lulju u l-1 ta' Ottubru. Kull emenda għandha tiġi kkomunikata lill-Kummissjoni u lill-awtoritajiet kompetenti tar-Renju Unit.
3. Il-lista għandha tipprovdi t-tagħrif li ġej dwar kull bastiment:
- isem,
- ittru u numru tal-identifikazzjoni esterna,
- tul bejn il-waqfiet,
- il-call sign tar-radju.
Artikolu 2
1. Bastimenti jstgħu jiġi liċenzjati skond il-proċedura mniżżla fl-Artikolu 3 biex jistadu fiż-żona matul perjodu ta' ġimgħa, hawnhekk izjed ’il quddiem imsejjaħ "il-perjodu tal-liċenzja".
2. Il-perjodu ta' liċenzja għandu jibda mis-siegħat 0 ħin ta' Greenwich (GMT) il-Ħadd u jintemm fl-24.00 siegħa GMT is-sibt ta' wara.
3. Bastiment jista’ jistad għall-perjodi ta' liċenzja konsekuttivi skond il-proċedura mniżżla fl-Artikolu 3.
Artikolu 3
1. L-Istati Membri għandhom jikkomunikaw permezz ta' telex kull ġimgħa, mhux aktar tard mis-siegħa 12.00 GMT nhar ta' Ħamis, lill-Kummissjoni u, għat-tagħrif, lill-awtoritajet kompetenti ta' kontroll fir-Renju Unit il-lista ta' bastimenti li dwar il-perjodu ta' liċenzja li jmiss tkun intalbet liċenzja għas-sajd f'dik iż-żona.
2. Kull lista għandha turi l-isem u l-ittri u numri ta' identifikazzjoni esterna ta' kull bastiment. Ikunu eliġibbli għal-liċenzja biss dawk il-bastimenti li jidhru fuq il-lista li għaliha jirreferi l-Artikolu 1.
3. Il-Kummissjoni għandha teżamina l-listi li għalihom jirreferi l-paragrafu 1, u tittrasmetti l-lista definittiva tal-bastimenti permezz tat-telex lill-awtoritajiet kompetenti ta' kontroll fir-Renju Unit mhux aktar tard mis-siegħa 12.00 GMT tal-Ġimgħa ta' wara. Il-bastimenti fuq din il-lista definittiva għandhom ikunu meqjusa li jkunu fil-pussess ta' liċenzja li tkun tippermettilhom li jistadu matul il-perjodu ta' liċenzja li jmiss.
4. Jekk il-Kummissjoni ma jkollhiex fil-pussess tagħha lista ġdida ta' bastimenti sas-siegħa 12.00 GMT tal-Ħamis, il-lista definittiva ta' qabel għandha tkun applikata għall-perjodu ta' liċenzja li jmiss.
5. Matul il-validità ta' lista definittiva, Stat Membru jista’, permezz ta' telex lill-Kummissjoni, kkupjata lill-awtoritajiet kompetenti ta' kontroll fir-Renju Unit, jitolbu l-bdil ta' bastiment fil-lista b'bastiment ieħor fuq il-lista li għaliha jirreferi l-Artikolu 1 jew, jekk il-lista definittiva jkun fiha anqas minn numru massimu ta' bastimenti li jistgħu jwettqu dik l-attività fl-istess żmiem, żieda magħha ta' bastiment wieħed jew aktar sal-limitu ta' dak il-massimu.
6. Il-Kummissjoni għandha tikkomunika permezz tat-telex kull emenda fil-lista definittiva lill-Istat Membru kkonċernat u lill-awtoritajiet kompetenti ta' kontroll fir-Renju Unit kemm jista’ jkun malajr u f'kull każ fi żmien jum tax-xogħol minn mindu tirċievi dik it-talba. L-Istat Membru għandu javża minnufih lill-proprjetarju jew kaptan ta' kull bastiment affetwat b'xi emenda fil-lista.
Ebda bastiment mibdul jew bastiment addizzjonali ma jkun liċenzjat li jistad sakemm l-Istat Membru kkonċernat u l-awtoritajiet kompetenti ta' kontroll ma jkunux hekk ġew mgħarrfa mill-Kummissjoni.
Artikolu 4
1. Il-proprjetarju jew kaptan ta' kull bastiment liċenzjat għandu jikkomunika minnufih lill-Kummissjoni tal-Komunitajiet Ewropej, Brussel, indirizz tat-telex 24189 FISEU-B, u lill-awtoritajiet kompetenti ta' kontroll fir-Renju Unit permezz ta' wieħed mill-istazzjonijiet tar-radju elenkati fl-Anness I, kul darba li:
- jidħol jew iħalli ż-żona,
- jidħol jew iħalli port f'dik ż-żona.
2. Il-komunikazzjoni li għaliha jirreferi l-paragrafu 1 għandu jkun fiha t-tagħrif li ġej:
- it-tip ta' ċaqlieq kif imsemmi fil-paragrafu 1,
- id-data, il-ħin u l-qagħda ġeografika tal-bastiment,
- l-isem tal-bastiment,
- l-ittri u n-numri ta'l-identfikazzjoni esterna tal-bastiment,
- l-isem tal-kaptan.
Artikolu 5
L-ispeċi demersali li għaliha jirreferi l-Anness II B li jinsab mar-Regolament (KEE) Nru 170/83 għandhom ikunu dawk elenkati fl-Anness II li jinsab ma’ dan ir-Regolament.
Artikolu 6
Dan ir-Regolament għandu jidħol fis-seħħ fit-tielet jum li jiġi wara dak li fih jiġi ppublikat fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Lulju 1983.